CELEX: 32021R1348
Language: lt
Date: 2021-05-06 00:00:00
Title: Komisijos deleguotasis reglamentas (ES) 2021/1348 2021 m. gegužės 6 d. kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais nustatomi kriterijai, pagal kuriuos kompetentingos institucijos gali reikalauti pakeisti nesvarbių lyginamųjų indeksų atitikties deklaraciją (Tekstas svarbus EEE)

2021 8 13   
               
               
                  LT
               
               
                  Europos Sąjungos oficialusis leidinys
               
               
                  L 291/1
               
            
         KOMISIJOS DELEGUOTASIS REGLAMENTAS (ES) 2021/1348
         2021 m. gegužės 6 d.
         kuriuo Europos Parlamento ir Tarybos reglamentas (ES) 2016/1011 papildomas techniniais reguliavimo standartais, kuriais nustatomi kriterijai, pagal kuriuos kompetentingos institucijos gali reikalauti pakeisti nesvarbių lyginamųjų indeksų atitikties deklaraciją
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, kuriuo iš dalies keičiami direktyvos 2008/48/EB ir 2014/17/ES bei Reglamentas (ES) Nr. 596/2014 (1), ypač į jo 26 straipsnio 6 dalį,
         kadangi:
         
                     (1)
                  
                  
                     nustatant kriterijus, pagal kuriuos kompetentingos institucijos gali reikalauti pakeisti to reglamento 26 straipsnio 3 dalyje nurodytą atitikties deklaraciją, reikėtų atsižvelgti į Reglamento (ES) 2016/1011 nuostatų, kurių nesvarbių lyginamųjų indeksų administratoriai pagal to reglamento 26 straipsnio 1 dalį gali nutarti netaikyti, pobūdį. Kadangi kai kurie tose nuostatose nustatyti reikalavimai yra susiję su administratoriaus organizacine struktūra, o kiti – su atitinkamu lyginamuoju indeksu arba lyginamųjų indeksų grupe, taip pat atskiriami ir kriterijai, pagal kuriuos kompetentingos institucijos gali reikalauti pakeisti atitikties deklaraciją;
                  
               
                     (2)
                  
                  
                     reikalavimų, susijusių su administratoriaus organizacine struktūra, atveju kompetentingos institucijos turėtų turėti galimybę reikalauti pakeisti nesvarbių lyginamųjų indeksų atitikties deklaraciją, jei mano, kad joje nėra aiškiai nurodyta, kodėl atitinkamam administratoriui turėtų būti leidžiama nesilaikyti Reglamento (ES) 2016/1011 4, 5 ir 6 straipsniuose nurodytų reikalavimų. Tai visų pirma turėtų būti taikoma tuo atveju, kai trūksta aiškumo dėl atitinkamo administratoriaus organizacinės struktūros, galimų interesų konfliktų, kurie gali kilti tarp asmenų, dalyvaujančių teikiant lyginamąjį indeksą, ir kitų darbuotojų arba kitų administratoriaus organizacijos padalinių, nustatymo, nesvarbaus lyginamojo indekso teikimo priežiūros proceso arba kontrolės sistemos, kuria užtikrinama, kad nesvarbus lyginamasis indeksas būtų teikiamas, skelbiamas arba būtų prieinamas;
                  
               
                     (3)
                  
                  
                     reikalavimų, susijusių su lyginamuoju indeksu arba lyginamųjų indeksų grupe, atveju kompetentingos institucijos turėtų turėti galimybę reikalauti pakeisti nesvarbių lyginamųjų indeksų atitikties deklaraciją, jei mano, kad joje nėra aiškiai nurodyta, kodėl atitinkamam administratoriui turėtų būti leidžiama nesilaikyti Reglamento (ES) 2016/1011 11 ir 13–16 straipsniuose nurodytų reikalavimų. Tai visų pirma turėtų būti taikoma tuo atveju, kai trūksta aiškumo dėl pradinių duomenų teikimo kontrolės lygio, konsultavimosi dėl bet kokių esminių nesvarbaus lyginamojo indekso nustatymo metodikos pakeitimų procedūrų skaidrumo, pranešimo apie manipuliavimą nesvarbiu lyginamuoju indeksu ar bandymą juo manipuliuoti proceso, elgesio kodekso, kai nesvarbus lyginamasis indeksas grindžiamas duomenų teikėjų teikiamais pradiniais duomenimis, administratoriaus gebėjimo patikrinti, kaip jis laikosi nesvarbaus lyginamojo indekso nustatymo metodikos ir Reglamento (ES) 2016/1011, ir teikti apie tai ataskaitas, ir dėl to, ar taikomos tinkamos kontrolės priemonės, kad būtų užtikrintas pradinių duomenų tikslumas, teisingumas ir patikimumas tuo atveju, kai pradinius duomenis teikia prižiūrimas duomenų teikėjas;
                  
               
                     (4)
                  
                  
                     šis reglamentas grindžiamas Europos vertybinių popierių ir rinkų institucijos (ESMA) Komisijai pateiktais techninių reguliavimo standartų projektais;
                  
               
                     (5)
                  
                  
                     ESMA surengė atviras viešas konsultacijas dėl techninių reguliavimo standartų projektų, kuriais grindžiamas šis reglamentas, išanalizavo galimas su jais susijusias sąnaudas ir naudą ir paprašė, kad pagal Europos Parlamento ir Tarybos reglamento (ES) Nr. 1095/2010 (2) 37 straipsnį įsteigta Vertybinių popierių ir rinkų suinteresuotųjų subjektų grupė pateiktų savo rekomendaciją;
                  
               
                     (6)
                  
                  
                     siekiant šio reglamento taikymo pradžią suderinti su Europos Parlamento ir Tarybos reglamento (ES) 2019/2175 (3) 5 straipsnio, kuriuo į Reglamentą (ES) 2016/1011 įtraukta 26 straipsnio 6 dalis, taikymo data, šis reglamentas turėtų būti taikomas nuo 2022 m. sausio 1 d.,
                  
               PRIĖMĖ ŠĮ REGLAMENTĄ:
         
            1 straipsnis
            Administratoriaus lygmens kriterijai
            Kompetentingos institucijos gali reikalauti pakeisti Reglamento (ES) 2016/1011 26 straipsnio 3 dalyje nurodytą atitikties deklaraciją, jei mano, kad joje nėra aiškiai nurodyta, kodėl atitinkamam administratoriui turėtų būti leidžiama nesilaikyti vieno ar daugiau Reglamento (ES) 2016/1011 26 straipsnio 1 dalyje nurodytų reikalavimų, visų pirma, jei trūksta aiškumo dėl:
            
                        a)
                     
                     
                        atitinkamo administratoriaus organizacinės struktūros ir interesų konfliktų, kurie gali dėl jos kilti;
                     
                  
                        b)
                     
                     
                        interesų konfliktų, susijusių su atitinkamo administratoriaus darbuotojais, asmenimis, kurių paslaugomis jis naudojasi ar kurių paslaugas jis kontroliuoja, ir asmenimis, kurie tiesiogiai dalyvauja teikiant nesvarbų lyginamąjį indeksą, nustatymo ir valdymo;
                     
                  
                        c)
                     
                     
                        nesvarbaus lyginamojo indekso teikimo priežiūros proceso, atsižvelgiant į atitinkamo lyginamojo indekso pažeidžiamumą ir administratoriaus organizacijos dydį;
                     
                  
                        d)
                     
                     
                        kontrolės sistemos, kuria užtikrinama, kad nesvarbus lyginamasis indeksas būtų teikiamas, skelbiamas arba būtų prieinamas, ir kuri apima administratoriaus operacinę riziką, veiklos tęstinumo riziką arba lyginamojo indekso teikimo proceso sutrikimo riziką.
                     
                  
         
            2 straipsnis
            Lyginamojo indekso arba lyginamųjų indeksų grupės lygmens kriterijai
            Kompetentingos institucijos gali reikalauti pakeisti Reglamento (ES) 2016/1011 26 straipsnio 3 dalyje nurodytą atitikties deklaraciją, jei mano, kad joje nėra aiškiai nurodyta, kodėl atitinkamam administratoriui turėtų būti leidžiama nesilaikyti vieno ar daugiau Reglamento (ES) 2016/1011 26 straipsnio 1 dalyje nurodytų reikalavimų, visų pirma, jei trūksta aiškumo dėl:
            
                        a)
                     
                     
                        pradinių duomenų teikimo kontrolės lygio ir ar, atsižvelgiant į pradinių duomenų pobūdį, tas kontrolės lygis yra pakankamas pradinių duomenų tikslumui, teisingumui ir patikimumui užtikrinti;
                     
                  
                        b)
                     
                     
                        konsultavimosi dėl bet kokių esminių nesvarbaus lyginamojo indekso nustatymo metodikos pakeitimų procedūrų skaidrumo, atsižvelgiant į tos metodikos sudėtingumą ir naudojamų pradinių duomenų pobūdį;
                     
                  
                        c)
                     
                     
                        pranešimo apie manipuliavimą nesvarbiu lyginamuoju indeksu ar bandymą juo manipuliuoti proceso, visų pirma kai tai susiję su pradinių duomenų ir duomenų teikėjų stebėsena;
                     
                  
                        d)
                     
                     
                        kai nesvarbus lyginamasis indeksas grindžiamas duomenų teikėjų teikiamais pradiniais duomenimis, elgesio kodekso ir ar, atsižvelgiant į pradinių duomenų pobūdį, jame numatyta apsaugos priemonių naudojamų pradinių duomenų teisingumui užtikrinti;
                     
                  
                        e)
                     
                     
                        administratoriaus gebėjimo patikrinti, kaip jis laikosi nesvarbaus lyginamojo indekso nustatymo metodikos ir Reglamento (ES) 2016/1011, ir teikti apie tai ataskaitas;
                     
                  
                        f)
                     
                     
                        to, ar taikomos tinkamos kontrolės priemonės, kad būtų užtikrintas pradinių duomenų tikslumas, teisingumas ir patikimumas, kai pradinius duomenis teikia prižiūrimas duomenų teikėjas.
                     
                  
         
            3 straipsnis
            Įsigaliojimas ir taikymas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2022 m. sausio 1 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 6 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 171, 2016 6 29, p. 1.
         
            (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
         
            (3)  2019 m. gruodžio 18 d. Europos Parlamento ir Tarybos reglamentas (ES) 2019/2175, kuriuo iš dalies keičiamas Reglamentas (ES) Nr. 1093/2010, kuriuo įsteigiama Europos priežiūros institucija (Europos bankininkystės institucija), Reglamentas (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), Reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija), Reglamentas (ES) Nr. 600/2014 dėl finansinių priemonių rinkų, Reglamentas (ES) 2016/1011 dėl indeksų, kurie kaip lyginamieji indeksai naudojami finansinėse priemonėse ir finansinėse sutartyse arba siekiant įvertinti investicinių fondų veiklos rezultatus, ir Reglamentas (ES) 2015/847 dėl informacijos, teikiamos pervedant lėšas (OL L 334, 2019 12 27, p. 1).